Gabriel Liiceanu a venit la şedinţa CNA însoţit de Andrei Cornea, membru al Grupului pentru Dialog Social (GDS), şi de Cristina Guseth, directorul Fundaţiei Freedom House România.

Aceştia au venit pentru a fi prezenţi la discutarea punctului al treilea de pe ordinea de zi a şedinţei CNA, fapt pentru care Gabriel Liiceanu a trebuit să asiste şi la primul punct din şedinţă, respectiv o contestaţie depusă de societatea Happy Music SRL, care îl are ca acţionar pe cântăreţul Costi Ioniţă. Această societate a contestat o amendă de 100.000 de lei pe care Consiliul a aplicat-o televiziunii Mynele TV în data de 6 februarie, din cauză că această televiziune a difuzat, în februarie 2013, în timpul nopţii, reclame la convorbiri telefonice erotice.

În acest context, în şedinţa CNA de marţi au fost difuzate pe ecranele din sală imagini din trei videoclipuri de manele, respectiv „Eşti foc de frumoasă”, a lui Nicolae Guţă, „Florida”, a cântăreţului ASU, şi „Ce portbagaj”, a lui Damany.

Consiliul a prezentat aceste melodii pentru a le demonstra reprezentanţilor televiziunii Mynele TV că acest post încalcă legislaţia audiovizualului prin difuzarea unor astfel de videoclipuri.

Videoclipurile prezentate i-au atras foarte mult atenţia scriitorului Gabriel Liiceanu, care a părut foarte mirat când a început „să cânte muzica”. Potrivit Mediafax, Liiceanu s-a ridicat de pe scaunul pe care stătea în sala de şedinţă a CNA, s-a îndreptat foarte mult spre un ecran pe care era difuzat un videoclip de manele şi s-a uitat cu mult interes.

Când difuzarea videoclipului a fost oprită, Gabriel Liiceanu a spus: „A, ce păcat!”.

La un moment dat, un membru al CNA, Florin Gabrea, a reacţionat şi a întrebat: „De ce trebuie să auzim încă o dată acest videoclip (Ce portbagaj - n.r.)?”.

„Pentru că ne place”, i-a răspus Gabriel Liiceanu.

Întrebat ulterior dacă se află la sediul CNA pentru prima dată, Gabriel Liiceanu a răspus: „Da, nu am mai fost niciodată aici”.

El a vorbit şi despre primele sale impresii la CNA.

„Nu am văzut decât discuţiile legate de un post care transmitea videoclipuri porno şi mi-a plăcut rigoarea lor (...) privind toate variantele de porno, pentru că registrul porno este foarte larg. Nu se referă numai la imagini fizice, ci şi la pornografie spirituală. Am toată încrederea că, dacă asta e linia de severitate a Consiliului, ea va funcţiona în toate cazurile”, a spus Gabriel Liiceanu.

Întrebat de ce a venit la şedinţa CNA, Gabriel Liiceanu a spus: „E vorba de o sesizare făcută de Grupul pentru Dialog Social, care, impresionat în sensul negativ al cuvântului de emisiunile în care cei mai importanţi oameni de cultură din România sunt împroşcaţi şi demnitatea lor umană este făcută pulbere, CNA-ul bănuiesc că va reacţiona. De asta am venit şi vreau să îi întreb cum vor reacţiona în acest caz”.

Scriitorul s-a referit la emisiunea "Sinteza zilei" difuzată pe 11 martie, la Antena 3, în care moderatorul Mihai Gâdea şi invitaţii lui au făcut referire la scriitorul Andrei Pleşu.